b"\n_START_ARTICLE_\nCasa de la Vila de Montbri\xc3\xb3 del Camp\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici d'estil renaixentista tot i que conserva una torre medieval. El conjunt \xc3\xa9s de considerables dimensions i amb una fa\xc3\xa7ana principal d'est\xc3\xa8tica destacable. Consta de planta baixa, pis i golfes. L'amplada de la fa\xc3\xa7ana \xc3\xa9s dividida, visualment, en dos sectors: un a la banda dreta on tots els elements estan agrupats i seriats amb unes dist\xc3\xa0ncies exactes, i un altre a l'esquerra, que es troba apartat de la resta per una major dist\xc3\xa0ncia entre els elements._NEWLINE_A la planta baixa t\xc3\xa9 un seguit d'arcades de mig punt, sostingudes per pilars de secci\xc3\xb3 quadrangular. Al primer pis les finestres s\xc3\xb3n balconeres, amb una decoraci\xc3\xb3 arquitect\xc3\xb2nica (brancals, llindes i frontons) en relleu pla. Al mig dels quatre balcons, que no correspon amb l'eix central de l'edifici, hi ha un rellotge de sol, emmarcat per uns elements fets amb relleu pla com la resta de la decoraci\xc3\xb3 arquitect\xc3\xb2nica. Les golfes s\xc3\xb3n obertes mitjan\xc3\xa7ant un seguit d'arquets de mig punt de petites dimensions.\n_START_SECTION_\nHist\xc3\xb2ria\n_START_PARAGRAPH_\n\xc3\x89s un edifici de cap al 1618 que conserva una torre medieval de cap al segle XIV._NEWLINE_A l'interior se n'han fet transformacions."